Document ID: 32009D0490

ΑΠΌΦΑΣΗ ΤΗΣ ΕΠΙΤΡΟΠΉΣ
της 23ης Ιουνίου 2009
σχετικά με τις απαιτήσεις ασφάλειας που πρέπει να ικανοποιούν τα ευρωπαϊκά πρότυπα για τις προσωπικές συσκευές αναπαραγωγής μουσικής σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
(2009/490/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 1 στοιχείο α),
Εκτιμώντας τα ακόλουθα:
(1)
Η οδηγία 2001/95/ΕΚ προβλέπει ότι πρέπει να θεσπιστούν ευρωπαϊκά πρότυπα από τους ευρωπαϊκούς οργανισμούς τυποποίησης. Τα πρότυπα αυτά πρέπει να εξασφαλίζουν ότι τα προϊόντα ικανοποιούν την απαίτηση περί γενικής ασφάλειας της οδηγίας.
(2)
Σύμφωνα με την οδηγία 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν τηρεί τα μη υποχρεωτικά εθνικά πρότυπα που αποτελούν μεταφορά ευρωπαϊκών προτύπων.
(3)
Ανάλογα με τον τύπο της προσωπικής συσκευής αναπαραγωγής μουσικής, η ασφάλειά της καλύπτεται από την οδηγία 2001/95/ΕΚ ή την οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (2), ή την οδηγία 2006/95/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως (3). Η οδηγία 2001/95/ΕΚ καλύπτει τις φορητές συσκευές αναπαραγωγής μουσικής που δεν διαθέτουν ενσωματωμένη λειτουργία επικοινωνίας.
(4)
Στις οδηγίες 1999/5/ΕΚ και 2006/95/ΕΚ γίνεται επίσης παραπομπή στο ευρωπαϊκό εναρμονισμένο πρότυπο EN 60065:2002 «Ακουστικές, οπτικές και παρόμοιες ηλεκτρονικές συσκευές - Απαιτήσεις ασφάλειας». Δεδομένης της συνεχώς μεγαλύτερης ασάφειας που επικρατεί ως προς το διαχωρισμό των καταναλωτικών ηλεκτρονικών συσκευών και του εξοπλισμού τεχνολογίας πληροφοριών, το εν λόγω πρότυπο προορίζεται να συγχωνευθεί με το πρότυπο EN 60950 «Εξοπλισμός τεχνολογίας πληροφοριών - Ασφάλεια - Μέρος 1: Γενικές απαιτήσεις» σε ένα νέο πρότυπο EN 62368.
(5)
Τα ισχύοντα πρότυπα δεν καθορίζουν μέγιστη ηχοστάθμη ούτε επιβάλλουν ειδική σήμανση όσον αφορά τις εκπομπές θορύβου, αλλά απαιτούν να προστίθεται δήλωση στις οδηγίες χρήσης η οποία να προειδοποιεί σχετικά με τις επιπτώσεις της έκθεσης σε υπερβολικά υψηλή ηχοστάθμη.
(6)
Η Ευρωπαϊκή Επιτροπή ζήτησε από την επιστημονική επιτροπή για τους ανακύπτοντες και τους πρόσφατα εντοπιζόμενους κινδύνους για την υγεία (ΕΕΑΝΚΥ) να επανεξετάσει τους πιθανούς κινδύνους για την υγεία που ενέχουν οι προσωπικές συσκευές αναπαραγωγής μουσικής και τα κινητά τηλέφωνα με λειτουργία αναπαραγωγής μουσικής, δεδομένης της ευρείας χρήσης τους και του αυξανόμενου αριθμού των ατόμων που εκτίθενται συνεχώς σε ηχοστάθμες οι οποίες υπερβαίνουν τα όρια που έχουν καθοριστεί για το χώρο εργασίας (80 ντεσιμπέλ). Στη γνώμη της (4) η ΕΕΑΝΚΥ κατέληξε στο συμπέρασμα ότι οι ακροατές διατρέχουν τον κίνδυνο να εμφανίσουν προβλήματα ακοής καθώς και άλλα προβλήματα. Συγκεκριμένα, οι ακροατές διατρέχουν τον κίνδυνο της μόνιμης απώλειας της ακοής εάν χρησιμοποιούν προσωπική συσκευή αναπαραγωγής μουσικής για περισσότερες από 40 ώρες την εβδομάδα σε υψηλή ένταση [άνω των 89 dB(A)] για περίοδο τουλάχιστον πέντε ετών. Αυτός ο τρόπος χρήσης αποτελεί στις μέρες μας πολύ συνηθισμένο φαινόμενο, ιδιαίτερα για τα παιδιά και τους εφήβους.
(7)
Η απαίτηση ασφάλειας για τις προσωπικές συσκευές αναπαραγωγής μουσικής πρέπει να καταρτιστεί με βάση τις διατάξεις του άρθρου 4 παράγραφος 1 στοιχείο α) της οδηγίας 2001/95/ΕΚ, με σκοπό να ζητηθεί από τους οργανισμούς τυποποίησης να αναπτύξουν ένα πρότυπο για την πρόληψη του κινδύνου βλάβης της ακοής εξαιτίας της έκθεσης στο θόρυβο από αυτές τις συσκευές, σύμφωνα με τη διαδικασία που καθορίζεται στην οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (5). Η παραπομπή στο πρότυπο που θα εγκριθεί πρέπει να δημοσιευθεί στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της οδηγίας 2001/95/ΕΚ. Για να διασφαλιστεί μια ολοκληρωμένη και εναρμονισμένη προσέγγιση που να καλύπτει την ασφάλεια όλων των προσωπικών συσκευών αναπαραγωγής μουσικής, συμπεριλαμβανομένων των κινητών τηλεφώνων με λειτουργία αναπαραγωγής μουσικής, πρέπει να υποβληθεί κοινή αίτηση στους οργανισμούς τυποποίησης βάσει της οδηγίας 2001/95/ΕΚ, της οδηγίας 1999/5/ΕΚ και της οδηγίας 2006/95/ΕΚ.
(8)
Μετά την εκπόνηση του προτύπου και, υπό την προϋπόθεση ότι η Επιτροπή αποφασίζει να δημοσιεύσει την παραπομπή του στην Επίσημη Εφημερίδα, οι προσωπικές συσκευές αναπαραγωγής μουσικής που σχεδιάζονται και κατασκευάζονται σύμφωνα με το πρότυπο θα θεωρούνται ότι συμμορφώνονται με τη γενική απαίτηση ασφάλειας της οδηγίας 2001/95/ΕΚ όσον αφορά την απαίτηση ασφάλειας που καλύπτει το εν λόγω πρότυπο.
(9)
Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 15 της οδηγίας 2001/95/ΕΚ,
ΑΠΟΦΑΣΙΖΕΙ:
Άρθρο 1
Σκοπός
Σκοπός της παρούσας απόφασης είναι να καθορίσει την απαίτηση ασφάλειας βάσει της οποίας η Επιτροπή ζητεί από τους αρμόδιους οργανισμούς τυποποίησης να εκπονήσουν πρότυπα που να διασφαλίζουν ότι, υπό κανονικές συνθήκες χρήσης, η έκθεση στο θόρυβο από προσωπικές συσκευές αναπαραγωγής μουσικής δεν εγκυμονεί κίνδυνο για την ακοή. Οι απαιτήσεις για τις προσωπικές συσκευές αναπαραγωγής μουσικής λαμβάνουν πλήρως υπόψη τη γνώμη της επιστημονικής επιτροπής για τους ανακύπτοντες και τους πρόσφατα εντοπιζόμενους κινδύνους για την υγεία, με τίτλο «Πιθανοί κίνδυνοι για την υγεία λόγω της έκθεσης στον θόρυβο από προσωπικές συσκευές αναπαραγωγής μουσικής και από κινητά τηλέφωνα που περιλαμβάνουν τη λειτουργία αναπαραγωγής μουσικής».
Άρθρο 2
Ορισμός
Για τον σκοπό της παρούσας απόφασης ως «προσωπική συσκευή αναπαραγωγής μουσικής» νοείται η φορητή συσκευή, που δεν καλύπτεται από την οδηγία 1999/5/ΕΚ ή την οδηγία 2006/95/ΕΚ, με ακουστικά κεφαλής ή αυτιών, η οποία χρησιμοποιείται για την αναπαραγωγή εγγεγραμμένου, παραγόμενου ή αναμεταδιδόμενου ήχου.
Άρθρο 3
Απαιτήσεις
1. Για τους σκοπούς του άρθρου 4 παράγραφος 1 στοιχείο α) της οδηγίας 2001/95/ΕΚ, οι απαιτήσεις ασφάλειας όσον αφορά τις προσωπικές συσκευές αναπαραγωγής μουσικής είναι οι ακόλουθες:
Οι προσωπικές συσκευές αναπαραγωγής μουσικής σχεδιάζονται και κατασκευάζονται με τρόπο που να διασφαλίζει ότι, υπό εύλογα προβλέψιμες συνθήκες χρήσης, είναι εγγενώς ασφαλείς και δεν προκαλούν βλάβες στην ακοή.
2. Η απαίτηση που ορίζεται στην παράγραφο 1 περιλαμβάνει ειδικότερα τα εξής:
1.
η έκθεση σε ηχοστάθμες περιορίζεται χρονικά για να αποτρέπονται τυχόν βλάβες στην ακοή. Στα 80 dB(A) ο χρόνος έκθεσης περιορίζεται στις 40 ώρες ανά εβδομάδα, ενώ στα 89 dB(A) ο χρόνος έκθεσης περιορίζεται στις 5 ώρες ανά εβδομάδα. Για άλλες στάθμες έκθεσης εφαρμόζεται γραμμική παρεμβολή και γραμμική παρέκταση. Λαμβάνεται επίσης υπόψη το δυναμικό φάσμα του ήχου και η εύλογα προβλέψιμη χρήση των προϊόντων·
2.
οι προσωπικές συσκευές αναπαραγωγής μουσικής παρέχουν επαρκείς προειδοποιήσεις σχετικά με τους κινδύνους που ενέχει η χρήση της συσκευής και με τους τρόπους με τους οποίους αυτοί μπορούν να αποφευχθούν καθώς και πληροφορίες για τους χρήστες σε περίπτωση που η έκθεση συνεπάγεται κίνδυνο πρόκλησης βλάβης στην ακοή.
Βρυξέλλες, 23 Ιουνίου 2009.

Labels: 7
12
0
3